khistorydata/jeongjo-sjw-relations huggingface dataset:
정조 14년 · 목
慶尙監司李祖源狀啓以爲咸陽還弊今於特敎更査之下前後吏奸莫逃其形反逋之出果自乙巳而始當年府使任希雨則新還各穀依數準捧色亦精實舊還當捧條二千四百七十六石零全然未捧伊後數年漸次收捧今番更査現出之數猶爲七十二石丙午府使李得駿迨其捧糴適値歉荒簸餘虛殼錯雜相和以捧爲主畢竟難捧則仍歸反作民逋不少吏奸又多翌年分糶及賙賑之資以乙巳所捧精穀傾庫需用當年虛穀積成留庫峙而不流而專不致察舊逋依舊新逋層加丁未府使張集紹戊申郡守金魯岳一遵前套次次仍反厥數滋多前後反作乃至三萬餘包一邑還民如在水火雖當樂歲無異殺年上項三守令因循辜負之罪已無可論己酉郡守金思䄷捧糴麤荒與前無異亦極駭然其罪狀竝令廟堂稟處大抵該郡還穀至於九萬七千八百餘包之多而受還實戶只是三千目下矯弊之方惟在減穀一事就其留庫中稍優者五萬石留作邑還依式分留用舊蓄新申明糴法所殖耗條逐年作錢俾絕其漸滋之弊則不出數年麤荒可變爲精實其餘一萬六千九百八十五石色品最劣準直發賣其勢末由該郡之區別定價勢所固然依此均排限秋成作錢上納于各該衙門恐合事宜庫中塵土穀六千一百二十一石本是虛殼羅奴民逋中不可捧者五千二百五石俱是流亡之類實無指徵之處左右揣量區處沒策萬萬罔措吏奴逋可捧者一萬二千五十三石零當此春窮殆同龜刮差待秋成竝與民反可捧條七千四百四十五石零通同分數每年三四千石式減耗作錢隨卽上納一如耗作錢例則民力少舒數年之間可期收殺該郡民戶糴總及穀色之精麤反逋之可捧不可捧虛殼中堪用不堪用穀價詳定竝開錄于左元還各穀九萬七千八百九石內留作邑還條五萬石以來一萬三千四百八十石太二千六百六十五石租三萬三千八百五十一石作錢條各穀一萬六千九百八十五石內米二千石以稍優米三百二十石每石價錢九錢之次米七百石每石價錢七錢最劣米九百八十石每石價錢六錢五分租一萬四千九百八十五石內稍優租二千七百九十石每石價錢三錢之次租三千五百五石每石價錢二錢最劣租八千六百九十石每石價錢一錢庫中塵土各穀六千一百二十一石內米一千四十一石太三百五十五石租四千七百二十五石吏逋各穀一萬二百六十九石可捧官奴婢逋各穀三千五十四石內可捧一千五百二十七石不可捀一千五百二十七石羅卒逋各穀七百七十一石內可捧二百五十七石不可捧五百十四石民反各穀一萬六百九石內可捧七千四百四十五石不可捧三千一百六十四石已上可捧各穀一萬九千四百九十八石依當年耗作錢市直無耗限年作錢上納次不可捧各穀五千二百五石內米一千九百二十八石太三百二十四石租二千九百五十三石民戶五千戶內沙斤驛戶二百四十五戶他官前後移去五百十三戶無依貧窮戶六百九十九戶流亡絕戶五百四十三戶在實戶三千戶半分各穀二萬五千石大戶五百三十二戶中戶七百二十戶小戶一千三十戶殘戶七百十八戶敎曰嶺伯咸陽還穀釐弊啓本來到首有司堂上就議大臣後登對稟處尋命有司堂上徐有隣入侍敎曰國非民何依民非國何特一夫一婦之轉于溝壑爲民父母尙不忍立視其匍匐就死況一邑五千戶之水火塗炭乎每說穀多病民之弊先擧嶺南而嶺南咸陽爲最銳意査正必欲拯救邑倅則拔例差遣仍飭道伯摭實報聞者蓋出大更張之微意而觀此報辭一看瞠再看呿看之又看惻然怛然久而無語不覺坐夜之將曉毒急燃眉怨深入髓而咸民之不盡劉尙有孑遺誠屬理外豈或牽於懷土之情切於徯我之願而少須臾耐至於今耶予不能盡父母之責弊到極處始乃模索於傳聞仍得以識其詳興言及此惄焉如飢大抵十萬包民食包包塵土粒粒糠粃腐殼陳臭牛馬之所不食往古來今自有倉廩孰若是郡之穀者乎重之斂散百瘼蝟集䘍射以益其墨倅猾胥吮啄之資何辜咸民胡寧忍斯邑牒道啓雖有勒加區別强立留作條發賣條逋欠條等項名色又分之以優劣難易諸般層節結之曰恭俟處分問于廟堂廟堂之見亦無甚異同萬一泒柝排比之際致令愈困而愈虐則是所謂徒有不忍之心不能行不忍之政其尙曰迓續咸民之命乎如庫中塵土虛殼與反逋鬼錄幷付火狀請中留作條發賣條通融簛揚減作三萬數量宜分留俟準狀請五萬數然後始行半分之常式耗勿留錄弊源所自雖難的據年條丙午以後之說旣登於道啓朝家處分只及守宰在道伯則曲恕之可乎知而不發甚非仁人之心丙午以後勘簿道伯道內大丘地亟施投竄之典守宰亦令攸司照法勘斷此傳敎繡衣齎往曉告民庶與邑倅逐倉考視付火者付火簸分者簸分後復命又敎曰咸陽民事才有傳敎而亦有詢問者大臣有司堂上曾經嶺伯處分人外明日來待進賀使事亦有詢問者李判府事同爲來待○該府以慶尙前監司金尙集金光默押送配所啓
정조 14년 · 강
召見前錦伯權▣于重煕堂
정조 14년 · 목
▣啓言臣巡到安興時鎭底民卒千百爲群縷縷號訴大抵安興三南船路之咽喉也年前革罷鎭將爲水使行營者出於重關防之意繼以往來有弊移送虞候而替守之自此而元山報警之地未免空虛安興關防之所反無統領此已萬萬疏虞鎭底之若民若田雖屬水營而越數邑近二百里地吏牒民訴往來多弊且營門異於邑鎭有不能親近撫恤情志相孚故民卒輩若無依歸有稍稍散去之意其所願則復設鎭將然後庶可安頓云矣敎以令廟堂稟處又啓言軍布作米事旣承下詢因此而敢有所達矣列邑軍保來今方收捧而昨年大臣筵奏後飭敎行會不啻嚴懇各邑靡不愓意遵奉酌量蠲減獨樂工保未之納于樂院者與軍保未實無異同而昨年行會旣無竝擧而申飭故列邑猝難變例依前收捧樂工輩頗有向隅之歎矣敎以有司堂上中曾經道伯人往復大臣詳問該院釐弊之方人侍稟處
정조 14년 · 강
平安監可沈頤之以賬邑二月初巡饑口穀數馳聞
정조 14년 · 목
狀啓以爲道內設賑各邑鎭去正月三巡飢口穀數前監司鄭昌聖在任時已爲馳啓而今巡賑口比正月終巡所加爲三千四百二十五口故口數穀數修成册上送賑恤廳○尤甚邑義州府飢口五千六百五十五合折米一百六十八石十一斗鹽七石八斗一升○粥小米七石八斗一升太三石十一斗五升零鹽十一斗三升零龍川府飢口二千八百八十五合折米八十五石九斗八升朔州府飢口一千六百八十一合折米四十九石十一斗九升○粥小米二石三斗六升零太二石三斗六升零鹽一斗六升零昌城府飢口一千九百十六合折米五十六石十三斗五升○粥小來二石八斗三升零太一石四斗一升零鹽三斗八升零龜城府飢口二千九百三十七合折米八十八石一斗七升醬三石十三斗七升零寧邊府飢口三千六百十一合折米一百五石六斗四升醬四石十二斗二升零○粥小米二石六斗一升零太四石十二斗二升零鹽十斗八升零成川府飢口三千九百二合折米一百十六石十三斗雲山郡飢口一千六百三十四合折米四十八石一斗二升鹽四石二斗五升零煕川郡飢口二十七百二十四合折米八十一石二斗二升鹽三石九斗四升零順川郡飢口一千二百十二合折米三十四石八斗二升德川郡飢口四百六十七合折米十三石四斗二升寧遠郡飢口一千八百五合折米五十四石七斗鹽三石九斗一升零○粥小米一石十二斗零太一石十二斗零鹽五斗四升零孟山縣飢口一千三百四十五合折米四十石六斗鹽二石十斗三升零○粥小米一石十一斗九升太一石十一斗九升鹽四斗零陽德縣飢口二千五百六十九合折米七十六石六斗九升鹽六石十斗九升零○粥小米三石六斗三升零太三石六斗三升零鹽五斗一升零殷山縣飢口一千八百九十五合折米五十四石十二斗二升鹽六石四斗七升零魚川驛飢口一百七十四合粦折米五石三斗九升麟山鎭飢口七十合折米二石二斗六升鹽一斗四升○粥小米一斗四升太七升鹽一升零淸城鎭飢口六十九合折米二石一斗九升○粥小米一斗三升零太六升零鹽一升零天摩鎭飢口一百二十四合折米三石十斗二升醬四斗八升零○粥小米二斗四升零太二斗四升零鹽一升零昌洲鎭飢口六十三合折米一石十二斗二升恃寨鎭飢口四十六合折米一石五斗九升醬一斗三升零安義鎭飢口一百八十九合折米五石九斗六升鹽三斗七升零委曲鎭飢口一百四十四合折米四石三斗三升鹽五斗四升零柔院鎭飢口五百九合折米十五石五斗五升○粥小米五斗零太十斗一升零鹽五升零寧城鎭飢口四百二十二合折米十二石十四斗一升鹽一石二斗七升零兔城鎭飢口二百五十二合折米七石八斗八升醬十斗一升零玉江鎭飢口五十三合折米一石八斗五升鹽二斗零○粥小米一斗零太五升零鹽一升零水口鎭飢口四十六合折米一石五斗九升○粥小米九升零太四升零鹽九合零靑水鎭飢口九十三合折米二石十二斗二升○粥小米一斗八升零太九升零鹽一升零方山鎭飢口九十七合折米二石十三斗八升○粥小來一斗九升零太九升零鹽一升零仇寧鎭飢口一百十合折米三石四斗五升幕嶺鎭飢口二百七十合折米八石一斗一升植松鎭飢口一百二十四合折米三石十一斗二升鹽二斗四升零龍淵鎭飢口三十一合折米十三斗九升鹽一斗二升零乾川堡飢口七十八合折米二石五斗六升鹽三斗二升零○粥小米一斗五升零太七升零鹽一升零大吉號里堡飢口三十八合折米一石一斗七升廟洞堡飢口二十四合折米十一斗於汀灘堡飢口二十三合折米十斗二升雲頭里堡飢口二十三合折米十斗甲巖堡飢口二十五合折米十一斗一升之次邑平壤府飢口一千八百六十合折來五十三石十斗六升鹽四石八斗一升零○粥小米三石十斗八升鹽五斗五升零安州牧飢口一千六百三十合折米四十五石十斗一升鐵山府飢口五百八十二合折米十六石十二斗五升慈山府飢口一千四百七十一合折米四十一石十四斗六升楚山府飢口一千四百五十合折米四十二石六升鹽三石八斗六升零○粥小米一石十四斗太十四斗五升江界府飢口二千四百二十八合折米六十六石四斗五升○粥小米二石六斗四升零太二石六斗四升零鹽二斗四升零嘉山郡飢口五百九十一合折米十七石一斗七升醬一石六斗七升零○粥大米一石二斗七升零醬二斗九升零郭山郡飢口四百九十八合折米十四石四斗四升○粥大米十四斗九升零价川郡飢口八百四十八合折米二十四石十四斗六升鹽二石二斗五升零碧潼郡飢口一千四百二十八合折米四十石三斗渭原郡飢口一千六百十四合折米四十六石十三斗一升江東縣飢口一千六百五十三合折米四十七石九斗七升老江鎭飢口二十合折米八斗六升鹽七升零宣沙鎭飢口一百二合折米二石十三斗五升碧團鎭飢口二十三合折米九斗八升牛峴鎭飢口二百六十合折米七石十一斗五升車嶺鎭飢口二百十二合折米六石六斗六升阿耳鎭飢口一百四十一合折米四石二斗六升醬二斗八升零○粥小米四斗二升零滿浦鎭飢口一百五十八合折米四石八斗醬三斗一升零○粥小米七斗九升太四斗七升零醬一斗一升零神光鎭飢口一百一合折米二石十二斗三升上土鎭飢口一百五十六合折米四石五斗八升○粥小米三斗一升零太一斗五升零鹽一升零高山里鎭飢口九十九合折米二石十二斗三升醬一斗九升零○粥小米一斗四升零太一斗四升零鹽一升平南鎭飢口七十九合折米二石五斗一升鹽一斗五升零○粥小米一斗五升零太一斗五升零鹽七合零從浦鎭飢口五十三合折米一石七斗一升楸坡鎭飢口一百四十九合折米四石一斗一升鹽四斗七升零○粥小米二斗零太二斗零鹽一升零伐登鎭飢口九十四合折米二石十二斗三升○粥小米一斗八升零太一斗八升零鹽九合零夞㤛鎭飢口一百六十合折米四石十二斗二升鹽六斗四升零吾老梁鎭飢口一百一合折米三石七升山羊會鎭飢口九十一合折米二石十二斗二升○粥小米三斗太二斗五升金城鎭飢口二十合折米八斗八升○粥小米四升太四升任海鎭飢口四十三合折米一石三斗九升林土鎭飢口六十五合折米一石十三斗一升小吉號里堡飢口十八合折米七斗五升大坡兒堡飢口十四合折米六斗四升廣坪堡飢口八合折米三斗二升楸仇非堡飢口三十一合折米十三斗二升小坡兒堡飢口六合折米二斗四升乫軒洞堡飢口七十七合折米二石六斗嗭洞堡飢口八十七合折米二石八斗六升馬馬海堡飢口四十六合折米一石四斗七升已上飢口五萬七千八百二折米一千六百九十六石二斗八升鹽四十八石五斗四升零醬十一石十二斗零粥大米二石二斗六升零小米三十二石十一斗零太二十四石十一斗七升零鹽三石七斗四升零醬四斗零
정조 14년 · 강
召見大臣有司堂上曾經嶺伯人及輪對官于熙政堂判府事李福源左議政蔡濟恭有司堂上徐有隣鄭昌順李文源金思穆前慶尙監司金華鎭洪檍
정조 14년 · 목
左議政蔡濟恭啓言卽見冬至使先來狀啓使臣宴賞之別致眷待姑毋論手書一字以寓祈祝之意者實前史所未見之殊禮其所稱謝不容少緩差待進賀別使之行奉表謝恩之意請令槐院撰出咨文正書安寶後定禁軍騎撥下送于灣府使之傳于鳳城將以爲轉致北京之地敎以令文任預爲撰進待使行復命日卽爲傳送又啓言咸陽還穀釐正之擧實出特恩而近來人心不古希覬成習若因此事便謂邑邑皆可援例以虛殼蕩減等說或訴廟堂或籲輦路者難保其必無則國綱之漸弛民習之無嚴當如何哉以先事之戒嚴飭外邑俾絕蠢民之自來犯罪嶺南各邑中設有還穀之麤雜與虧欠之處道臣各別照檢守令極意方便使之限今年盡爲釐正後自廟堂抽栍摘奸如有現捉當該守令之嚴绳姑毋論道臣亦難免重勘之意請豫爲申飭俾無抵罪之患敎以今番咸陽處分特出無於前拔例之擧何可援用卿言亦合杜弊之意依爲之至於近日筵中以還多數邑己有發端處亦有年前道伯狀啓此數邑嚴飭該道方便裒益依前下傳敎擧行而發賣之從時價減定一款申明嚴飭又啓言近日外邑還穀之或曰逋欠或曰麤劣者間多有之而豈有如咸陽事之萬萬驚心者乎道啓一上聖心驚惻至命御史諭之以簸之揚之以十萬石減之爲三萬石此前古所無之特恩異例也雖然見今仲春將盡民間已分之數必將居二萬石左右今此三萬石之敎若以已分者包入其中則雖只爲一萬石當不虧缺於三萬之數耶抑或已分之數姑爲置之以簸揚別爲三萬石則追後當捧合爲五萬石此不可不指一分付於御史處且以國法論之道伯旣命竄配守令之王府勘罪亦必嚴峻則吏人之最虧欠最奸猾者使繡衣大會民人䲷首郡門然後奸吏可以懲畏後弊可以防塞矣敎以弊源之所自出曾經道伯詳細陳達左參贊金華鎭曰當初弊源專由於猾吏輩舞弄今於蕩減蘇弊之後負逋石數之最多者依法用一律然後可以嚴國法而戢奸猾矣司直鄭昌順李文源俱以爲究其弊源專出於營穀作錢每在於沿邑價高之處添錄於山峽穀賤之邑故一年二年耗上加耗乃至於此今若欲爲革弊則穀簿移去移來使之狀請後擧行俾無擅自移錄貴賣賤積之弊宜矣至於逋吏則已故者雖毋論其中最多負逋者施以監守自盜之律斷不可己矣敎以設有萬石逋吏而身故則置之千石逋吏而生存則用法似如何諸宰各陳所見華鎭文源俱以爲逋吏之身故者雖可勿論生存之最多石數者不可不用法矣昌順曰雖有過萬之逋旣在身故之後則法無所施自歸勿論當以見今身存虧欠最多者依律處斷而今玆無前施惠旣出曠蕩之典亦宜稍張法紀俾知畏戢之道矣副司直洪檍曰今此處分之後雖有目下實效以本府吏民之習行之幾年必有如前之弊不可不另飭邑宰嚴立科條至於逋吏則用一切之法然後可爲生道殺人之道矣濟恭曰聖敎雖以三萬石爲限御史下去後與本官眼同簸揚可以作石幸而過三萬之數則不當以定限有所拘礙至於已分者果是不可食者而以其已分之故不入於減數之中則豈無向隅之歎乎本官必親自分給其穀品虛實自可知之此則御史用便宜從事例可以除減則量宜除減已分當捧之入於三萬石定數與否亦令御史從便擧行至於奸吏用法死者雖不可追論如有生者之決難容貸者不可不施以大懲剙之擧此亦付之御史以爲處置得宜之地似好矣敎以穀總事依爲之要之與已分通計三萬數實合信令之意如是略綽之後設或精穀過於此數亦豈消融令御史依此知悉料量而逋吏用法事大更張則宜有大懲剙査出用法如湖南湖西之已例然後恩法可以兩行昨日傳敎書下時果書此一款而更思之在昔兩湖則因吏奸以致穀總之虧欠不誅則無以矯其弊至於本郡幾十年流來積弊轉至孔劇吏亦豈不售奸而溯以論之積而又積之道伯乘機染指之守令其爲罪比之拒納之土豪作奸之吏屬可居伯仲之間故初欲幷及逋吏而未免刪去矣今聞卿言亦有意見而本邑事情有難遙度御史下去後査考穀簿旁探弊源弊果起於吏奸流來積逋之指徵無路數過千萬如兩湖已例則首惡則用法其外以次分等勘律否則往復廟堂或具由狀聞竝依筵敎擧行大抵丙午以前穀簿之無見在是豈奸吏所爲必因猾倅所犯御史之行前後守宰染指與否亦令拔例按査狀聞
정조 14년 · 강
以前校理崔顯重差咸陽郡宣諭兼査正御史
정조 14년 · 목
敎曰咸陽穀簿釐正事以差遣御史已有下敎可合人抄啓備局以李太亨李義觀朴奎淳崔顯重抄啓命以太亨差下使之當日辭朝太亨在外云命勿施以顯重差下
정조 14년 · 강
遞在外及違牌諸臺
정조 14년 · 목
政院以兩司不備博川郡守暑經無以備員擧行啓有是命
정조 14년 · 강
以朴奎淳爲修撰金履正爲大司諫崔烜爲執義李周顯爲司諫兪漢人爲掌令李遇濟爲獻納閔昌爀爲正言前望也
정조 14년 · 강
全羅監司閔台爀封進褒貶啓本
정조 14년 · 목
該監司褒貶啓本錦山郡守尹晦東旣優民譽盍察客謗珍山郡守申史源性素慈惠政欠果斷金溝縣令吳晉秀雖欠剛克幸免僨誤和順縣監嚴思允過於寬柔勖哉剛嚴幷中長城府使林浚浩哀彼非命惜乎隣媒咸悅縣監鄭謙煥訟多滯門客又于政高敞縣監柳頤玄戒在便嬖怨生簽丁幷下
정조 14년 · 강
有政吏曹判書洪良浩參議李祖承進
정조 14년 · 목
以李益運爲承旨金載翼爲副校理洪檍爲漢城左尹鄭昌順爲判義禁韓文洪爲長城府使李端亨爲咸悅縣監申若文爲高敞縣監
정조 14년 · 강
谷山縣監朴天衡疏陳民情賜批仍命前縣監金魯成具格嚴囚
정조 14년 · 목
疏略曰臣於本月初八日赴任目見民情十分遑急蓋自去昨兩年以來本縣酷被荐凶無論貧富甁罌俱竭旣無作農之勢且被催科之若燈至賣鼎賣舍相率而逃散者合爲四千餘人之多所謂奠居者採葛爲食間多浮黃亦無安土之志擧爲荷擔之計臣謹以向下傳敎辭意曉諭民人以爲奠安之道而有穀然後可以賙饑可以勸農而本縣穀都數僅爲萬包除却已分給時在只雜穀五千石而已春耕方急給糧勸農最爲先務故抄出農民之付還者則爲五千餘戶而目下救急之類亦不下累千口以此些少之穀欲濟許多之民殆同勺水之救車薪也通變之策只有移粟一路而本縣介在三道之間西北諸邑則峽路險遠實無轉輸之勢新溪遂安非不隣近而同是災邑倉儲無多雖欲次次轉移列邑穀總在在匱竭亦無推移之道獨平壤伊川兩邑轉輸最便今若以平壤府小米二千石伊川府米太各五百石區劃移給於臣邑則不但爲今年接濟之方本縣民多糴少平歲分給每患不足若得此穀仍添元糴則異日聊賴誠非小惠也伏乞俯賜諒察焉批以見此益覺民勢之切矜苟利於民食何拘此疆爾界雖因承宣擧條才有關問而何待回狀所請特爲依施仍令廟堂申飭兩道伯各念共濟之策以副一視之意爾亦隨事惕念無或一毫泛忽仍敎曰俄見谷山倅疏語流民假令以四千餘人爲說假令如此則實數之浮於此可以推知所謂守宰非聾非瞽則邑中民人之流離至此佯若不知致有朝家臨街給米領還之擧有國有法而如許守宰不伏當勘之重辟其可曰國法乎亦何以慰謝半萬民生塡壑之情乎一命之士存心於愛物尙云必有所濟百里重任宅心之殘忍刻酷如許究厥所爲甚於贓汚昨日爰辭之循例判下蓋不識這箇事實而然時囚罪人金魯成爲先具格嚴囚令該府待朝開坐窮覈情狀捧草供以聞又或如前漫漶納供當限直招嚴刑期於取服以此發問目施威取招事分付
정조 14년 · 강
命海西還穀量宜加分
정조 14년 · 목
該監司李時秀狀啓以爲臣於到營之初發關列邑使之略依抄飢之例遍察面里詳細報來矣卽見列邑所報則谷山遂安等二邑本以尤甚邑所抄窮民最爲夥然長淵新溪鳳山瑞興平山海州等六邑又爲其次其餘十五邑雖曰稍勝而亦不無窮民之不可不救急者擧大數要不下七八千口本道各邑所在自備穀五萬餘石乃是守令補民之資留作荒年不時之需此與會付元還事體差有異焉若蒙聖恩就此穀中折米限一千石許令取用則庶得以推移充數以爲麥秋前救急之資本道穀簿自來不敷狀請加分無歲無之況當今年民食之孔艱有非常年之比各邑鎭應留穀十二萬五千四百三十七石內限七萬石特許加分則謹當精分均布支當麥前俾不絕巡幷令廟堂稟旨分付敎曰賙給穀物何必千數過此何妨加分穀物不必預定石數量宜爲之亦好依狀請從便擧行形止追後狀聞事分付
정조 14년 · 강
考下抄啓文臣課講比較試券
정조 14년 · 목
先是副司果尹永僖禮曹正郞李基慶副司正沈象奎金義淳課講以略同栍命比較御題擬漢群臣請馳入薺王信壁奪其軍表永僖三中居首
정조 14년 · 강
飭未下直守令當日辭朝
정조 14년 · 강
命文廟設布帳訓局擧行
정조 14년 · 목
依戊戌年例也○因兵曹軍兵磨鍊取稟敎以今番則訓局隨駕經宿以隨駕步軍中準此三營軍數除出而自集春門還宮時先入環衛
정조 14년 · 강
召見咸陽郡査正御史崔顯重及下直守令于誠正閣
정조 14년 · 목
予謂襄陽縣監申大秊曰向者旌義差遣不但以難治擇差亦無異於行遣今此襄陽癸卯以後僧弊民瘼比前尤痼厘革猝難云與道伯商議善處無負特簡之意又謂崔顯重曰昨日已有下敎於大臣而大抵奸吏用法一事出於爲民除害之苦心至意此乃大更張之擧也然先朝時有靈光忠州兩邑逋吏梟首之擧而此則罪在吏輩故然至於咸陽其弊已久雖云始自丙午而可知其積弊之在於丙午以前然則最初逋吏固有其罪而屬之久遠不必追論向後傳襲雖云難客豈可盡爲置法乎先朝處分時只誅逋吏中首犯者聖意有可仰矣須體朝家惟恤之意務從闊狹可也此行雖與暗行有異沿路生民疾苦風化所關刑獄得失諸凡邑弊民隱竝皆別單以奏至於湖西軍布米事爲弊多端升斗之大小各異云此莫非奸吏輩操縱之習也亦須詳察以聞而次律以下不必登聞皆獨斷處之若有不可不用法以謝民人之事則旣有擧條批答且承筵敎亦必自斷擧行至若簸揚一事最是十分詳審處如不精實則後必歸咎御史惕念對揚無負朝家差遣之意
정조 14년 · 강
諭判府事金鍾秀
정조 14년 · 목
敎曰日前傳諭之回以從近造朝爲奏仄竢多日未見幡然更遣史官傳諭何當造朝出肅耶事史官往傳于金判府事○假注書柳師模書啓略曰敬奉聖諭傳諭于判府事金鍾秀處則以爲負犯至重而蒙聖上再造之恩向來史官夜中洊臨聖諭惻怛曠絕今古臣感淚交逬自不覺寸衷益激遂敢以一肅恩命退俟鈇銊之意唐突附奏不數日間母病獲減還出城外則一肅而出臣何敢忘之而玉堂聯箚之至嚴伊時始爲得見已令人心骨俱顫玉堂獨疏與聯疏雖未得見一世喧傳之言槪以堂箚爲緩歇則臣之罪合萬死愈往而不可揜雖欲戴罪進身有不可得向來一肅之計本出冒沒轉成虛罔唯願遄死不自意史官降辱傳宣聖諭臣驚惶感泣豈不欲聞命蝎蹶而公議可畏餘悸熏心欲起還廢不敢生進身之計謹當稍竢心魂之少定卽遂一肅之至願而恩諭之下不克卽地奉承尤增死罪云矣敎以卿何若是乎向於傳諭已提套習二字剖柝無餘若以人言爲嫌則前起之說有浮於後發之論眞所謂昔非不足卿何辭萬而不辭十萬耶至於向後獨疏與聯疏皆不過自引而拖及況原疏俱留中亦以無批還給書出朝紙則附啓中以堂箚緩歇喧傳云云何從而得聞何據而過信不念懲羹之戒復蹈循轍之嫌者其可乎卿須亟回前執卽日造朝聽我面諭事更遣史官傳諭期於偕入
정조 14년 · 강
備局以刀子廛釐弊之方回啓
정조 14년 · 목
備局啓言因尙依院刀子匠等列肆行賣事所懷令該院提擧貢市堂上相議釐弊事有命矣臣與該院提調取見匠手所懷與廛人上言則其所稱冤各有所據蓋刀子廛卽刀子匠本業而中間因其役繁不得列肆賣買遂許他人之入參一年二年客反爲主到今復業之願不是異事所謂廛人雖曰追入列肆賣買至于數十年久假不歸便成世傳之業全然奪給亦是行不得之事惟有平均分持通共發賣可息爭端可裕民業而許多刀子匠之一齊還入反有彼此不實之歎尙衣院案付刀子匠二十四名中限折半除其禮錢許其還入使新舊廛人通爲一房兩相和賣其餘折半待還入人有闕次次許入如是公決之後彼此隻中如有先起鬧端者他處列肆者當該頭目移送法司嚴刑定配事竝著令式允之
정조 14년 · 강
別諭咸陽郡慰諭兼査正御史崔顯重
정조 14년 · 목
敎以俄筵略有酬酢而筵退後反復更思復此申申設令留庫穀物盡皆精實足充三萬數王言不可不信民情不可不慰須與已分條通計三萬然後方可責本郡穀品之十分完好設或精實石數稍過於三萬可無欺民之歎依此決定且以逋吏事言之已例則所犯過千萬石者用法而本郡吏逋都數爲一萬二百餘包嶺南吏額之數多卽諸道所無之弊則許多吏額一人之所逋決知無過千之理果如所料用法一款似在閒商量然亦須更執簿閱視兼究弊源之由於吏由於民始可以快知大抵酬酢之記有不若文字玆又擧槪書下下方諸條亦皆一一惕念擧行一今行雖非暗行沿路邑弊民瘼詢于守宰訪及民庶還朝後以別單條聞一爾行由兩湖踰嶺沿邑則雖不賤過亦豈無採探考知之道乎小民切苦之瘼一曰餉保二曰布保餉保之濫捧弊甚於十二斗之時布保之雜費遠浮於三疋之前昨年因左相陳達嚴飭京外至於捧米之高重拔例別加痛禁沿邑而捧布之政沿野峽一也日前又以米布之高重其時申命察飭未知實效實惠之如何爾須面說關飭擧行之最不謹者隨其及聽還朝後論列以聞一訟獄之不伸理風化之有關係者如有入聞者一體論啓
정조 14년 · 강
命撥站節目下送兩道伯使之添錄
정조 14년 · 목
備局以撥站捄弊節目別單書入啓敎以定式初頭宜求其無礙可行然後可以久而遵用兩西道臣皆値擇送之時寧或拘攣於私卜不以實陳聞乎以此節目草下送兩道伯處本司所不知之弊皆令從所見添錄付籖上送有司堂上更議大臣存拔正書啓下仍卽頒示
정조 14년 · 강
以李文源爲判義禁朴宗岳爲同義禁南玄老爲大司諫金熙采爲掌令尹之鉉爲持平洪樂淵爲司諫宋銓爲執義之鉉尋以違牌遞以朴奎淳代之竝前望也
정조 14년 · 목
判義禁鄭昌順有實▣違召政院請推命許遞○政院以兩司不備守令署經不得擧行啓命遞違牌及在外臺諫前望入之待下批與未肅拜臺諫牌招申飭署經以玄老等批下
정조 14년 · 강
飭昨年捧蔘首醫待畢捧處分
정조 14년 · 목
內局啓言慶尙道春等封進人蔘各別擇封則元數二斤內退却爲一斤五兩其在警礪之道不可置而不論請該監司李祖源罷職當該差員拿處該道審藥令攸司從重科治敎以此蓋前旣混雜今忽區別則外邑惟觀內局擧措而然今若處分何異罔民此草記置之昨年捧蔘時首醫待畢捧當處分以此知悉
정조 14년 · 강
放擊錚罪人李根載等
정조 14년 · 목
刑曹啓言擊錚人李根載重勘事草記蒙允矣杖一百平昌郡徒三年定配敎以編配之夥然可悶嚴刑放送又啓言擊錚人長城奴二丁考律重勘事草記蒙允矣杖一百永春縣徒三年定配敎以編配之夥然可悶下送本道嚴治
정조 14년 · 강
命金吾拿問前海伯李洪載
정조 14년 · 목
禁府啓言罪人金魯成處施威嚴問則其所納供或稱設賑救急面議道臣而道臣不許或稱加分移轉待春請得而月餘曠官未及賙救一味粧撰終不直陳究厥所爲極爲痛惡加刑得情斷不可已而旣有捧供以入之命請上裁敎以觀此所供以八月巡到之時九月馳進之時十月支站之時渠則備陳民勢之如許初請設賑而道伯不許再請救急而又不許以致一境流民之如是夥然諉罪道伯極口稱冤誠如渠言道伯事亦甚駭然然道伯設令終始靳惜在渠道理捐廩私賑可也矯發捄急亦可也況歲前開倉俾作歲翻餠食之需前下飭敎何等丁寧則際彼䔒屋生活之竿頭弩末初無一事半事之營爲於周恤徑作許久曠官之擧者是豈可忍爲乎渠罪姑且置之渠旣以罪負擔越於道伯揆以讞獄之體宜有一問於渠所謂不許之道伯前監司李洪載卽爲拿來嚴問口招得其情實捧草供以聞日前道狀語趣曰以未及聞知歸之該倅之諱歉今此囚供一切相反奏語爽實之罪營邑間必有其人此意竝添問目取招金魯成則仍囚更待處分
정조 14년 · 강
召見有司堂上徐有隣于重熙堂
정조 14년 · 목
敎曰昨因谷山倅上疏雖以共濟一視之意許施而兩邑當移處穀總民情有難分明料度彼此相持之際愆期可悶此意有司堂上就議大臣取考穀總必究兩便之方仍令關飭兩邑所管道伯及海伯處先發關後登對以奏
정조 14년 · 강
考下抄啓文臣二月朔課試試券
정조 14년 · 목
以擬本朝水原府使趙心泰謝於侍射之日諭以園役勤勞可紀內賜金甲一部爲箋題副司果尹永僖藝文館檢閱金祖淳三上同等命比較御題擬唐群臣賀於房玄齡修國吏之日諭以無用漢書載子虛上林賦之浮華其上書論事詞理切直者皆載之表永僖祖淳俱三上同等又命比較御題擬漢諸功臣謝不治沙中偶語之罪表永僖三上居首
정조 14년 · 강
遞都承旨金憙以徐邁修代之前望也
정조 14년 · 강
以趙瑍爲分內局提調口傳也
정조 14년 · 강
命以明日設春到記于明倫堂
정조 14년 · 목
敎曰明日詣明倫堂後朝食堂當過時只以夕食堂依例設行於堂庭同知館事以下率諸生進參事分付先朝乙酉以後至今番以泮宮爲宿所凡三次乙酉則夕食堂予承命巡堂諸生行相揖禮此亦追述之一端今春到記設行於明日而已捧釋菜參班擧案人外京鄕生進皆令朝食堂行相揖禮後以其擧案同付於到記仍於堂庭試取大司成以此知悉出宮前先設朝食堂率到記應參生進先就門內柢迎位整待事分付今年謁聖異於常年則諸生之廟庭參班豈可如前稀疏乎況不參享班先入試圍不但在諸生爲羞恥朝家之開門許入亦有違於導之以正今年則尤有自別令成均館曉諭諸生處咸赴廟庭享班而試場入門則近日日晷頗長待開東開弘化宣仁通化等門俾各徐徐入場事亦令預爲知悉○敎曰到記殿講則與去朔日次講還宮後更爲稟旨擧行明日則只以製述爲之事分付
정조 14년 · 강
重推禮曹判書吳載純
정조 14년 · 목
禮曹以明日啓聖祠奠酌禮時服色以袞龍袍磨鍊啓敎以卿何其固陋也遠遊冠綘紗袍視朝之服也金冠朝服朝會之服也古則朝參上下皆用是服若以是服有所重而不可用於啓聖祠云爾則爲所重詣齋所之服祭前徑換其可乎且有一事取喩者祭前晉接朝臣當服是服在晉接則無拘在歷拜則必換未知此禮載於五禮儀乎續五禮儀乎至於壬寅袞袍事必是試士日所着也設欲稟旨奠酌之成命已多日則安往而今始草記乎卿之事極爲未安從重推考此草記勿施○禮曹以明日試士時殿座服色磨鍊取稟敎以見諸臣不改見多士改着此亦何書學得之禮文乎掌禮之地不料如是其昧然此草記勿施
정조 14년 · 강
召見判府事金鍾秀判義禁李文源同義禁朴宗岳于誠正閣仍命前海伯李洪載遠竄谷山前縣監金魯成充軍
정조 14년 · 목
予謂文源曰金魯成及前海伯事俄有所下敎而監司旣無履歷無怪其生疏而本倅則諉以營門之不許請穀不思賙救之方三千實戶中散而之四者至於四千餘名之多是豈成說坐視顚連之狀則雖至矯制發倉何所不可也文源曰本倅事極其無狀而以道臣言之旣聞慘歉之說事當動念而不此之爲畢竟至於流散之境亦甚駭然矣予曰此事甚於贓汚故初欲嚴刑矣今則事件稍異勘律將何以爲之耶文源曰魯成初無一言半辭及於民事則刑配之律渠何敢辭而初旣文報終又面請則似有分揀之道矣予謂鍾秀曰一言而蔽之曰俗所謂有口無言矣予之終始眷遇於卿果何如以不欺心不欺人之義予於卿豈可有意而不言耶大抵捕校事卿言不無上下襞之嫌予實不以爲可矣捕校傷處卿必究覈而轉囑與不轉囑過情與不過情姑勿論有此徑情直行之擧誠未知妥當矣至於城將事雖云權頭輩所爲卿豈有不知之理而伊後事大臣體貌不當若是此或出於卿之本色而向於批旨中人必自侮而後人侮之之說果已悉諭矣然而因此小事以致一時人言以今世道於卿可謂好消息而至於逆之一字容易加人便成近來套習此何足介懷也予果責備於卿故以無間之意向筵有所云云而卿則惟恐人之不知傳播其言今則遂事勿說而此後則予將更不以前日知卿之心知卿矣予旣以本情言之卿亦以本情悉陳之鍾秀曰臣之前後罪狀無非自取而至於今番事無辭可達矣予曰鄭萬始上疏姑不賜批而卿何爲而發此言耶抑或以去就卽當而言之耶鍾秀曰此非白地所出之言也正月初一日大內失火時臣於樞府直房逢見徐判府李判府而臣與徐判府最親故果以筵敎言之矣到今思之萬死無惜矣予曰揚過二字如非筵敎則可謂凶言而以若筵敎播於世甚不可矣鍾秀曰臣之罪犯實由自作而筵敎之折去頭尾只擧四字而傳播者莫非臣喪性之致也予曰大官體貌與庶僚自別卿須改此等規模可謂得生之路而況家有百歲老人者乎鍾秀曰聖敎至此不勝感泣此後則謹當如敎矣予曰壬寅年卿自鄕上來時言予以改卿規模云矣今又如此予誠不信矣西樞之銜何必固辭金領府事遭彈於崔蓋男而卽爲出仕卿豈可以此深引耶鍾秀曰一謝恩命之後惟當退伏鄕廬歌詠聖澤是臣區區之望也予曰卿有城外之名而無城外之實終是取名豈非欠事耶鍾秀曰此後去就行止惟上所命而目下情地尤爲危戲方欲將母出往東郊矣予曰不必如是其止之也○禁府啓言黃海前監司李洪載處反復嚴問則以爲三次面議旣聞民情之切急而或稱以捧糴之難易可驗邑荒之淺深或稱以更無面陳與邑報慮其前言之過實不許賙賑等說專事漫漶究其罪狀萬萬可駭請上裁敎以昨見金魯成供招猶未信事實之信然有拿來捧口招之擧觀此爰辭魯成之三次面請果如魯成之供而渠所發明之端一曰伊後更無面陳與報辭也一曰意以爲渠言似涉過實也設令魯成更無皀白身爲道伯佯若不知不復提問者其罪殆有甚於邑倅如以魯成之言爲過實而不信則又何不發遣裨屬考其虛實乎渠供云云無非遁辭任一道旬宣之責事事蔑裂如此何辜谷民獨受其困乎時囚罪人李洪載爲先施以遠竄之典魯成則若自例捧之初供諉罪於道伯則固有侵冒與擔越之罪而施威之下半日窮覈又有限直招嚴刑之命則到此地頭豈可牢諱實狀反添欺罔之罪乎況以洪載之供觀之三請不許渠亦曰有是云爾則民之流離是洪載使之爲耳此或爲渠一分分罪之端以用律輕重召問諸獄官者此也然渠之罪自有之監司雖不許渠不能早卽私賑而救急此豈忍爲之事乎藉或監司竝與私賑救急而禁之亦當以去就爭之而渠皆不得辦此民之流離亦足謂渠使之爲耳豈可以洪載供之見屈遽付參量之科其在懲他而戢後之道亦宜以治不法無良吏之律勘斷卿等卽爲開坐於王府門外罪人金魯成仍爲具格拿致以此判辭嚴明分付而民則一也京鄕何間通衢聚會民人魯成決杖一百後卽其谷山地勿限年充軍仍爲禁錮以爲爲守宰不恤民情不念民憂者之戒謄出判付一件仍令廟堂與昨下判辭頒宣諸道俾各輪示管下邑鎭期於無犯如是而雖一夫一婦不得其所有流離顚連之患則官長之罪豈止於三報營之魯成次等末勘之律乎嚴飭道伯各別董勵事一體令廟堂知悉○禁府以李洪載河東府遠竄啓又以金魯成決杖後谷山縣勿限年充軍仍爲禁錮啓敎以府吏下去貽弊可慮出給畿營別定將校次次遞傳星火下送事嚴飭
정조 14년 · 목
因禁府都囚徒有是命
정조 14년 · 목
慶尙監司李祖源狀啓以爲咸鏡道流民二名給糧護送馳啓敎曰有口者皆曰西北流民就食嶺南云爾則朝令已久之後只以二名報來是豈臨街給米領還之意乎有司堂上以關以書申飭三南道伯以除還除役之意詳加申諭成給公文仍令到付後元公文上送備局以爲憑考之地領還之際切勿驅迫惟其願還送事申明分付使朝廷擧措有務實之效○忠淸監司鄭存中狀啓以爲槐山等六邑西北民人流到者自願還歸者自願仍留者一一開錄于後願歸者沿路邑饋飯護送之節願留者各其邑付還奠接之方嚴飭列邑願歸秩平安道二十七口黃海道一口咸鏡道二口願留秩平安道三十六口黃海道十二口咸鏡道十口敎曰新到之初擧行三南中最勤勵極爲可嘉後加着念事回諭役心二字曾有飭諭則有何倥倊繁氄之端凡有朝令未見一事半事之實心修擧而竝與流民領還形止尙無槪聞者揆以事體不但未妥差遣之初意謂隨事恪勤如在夙夜之任近觀擧措徒見有誤畀之慮以前伯許久不弛南顧之念卿之下去反有甚爲卿雖欲自暇而自逸獨不念五十州任大之責乎九重雖遠自有按知之道母曰不顯莫予云覯事下諭于完伯處
정조 14년 · 강
命侍從堂上堂下罷削人敍用奪告身人減等
정조 14년 · 목
承旨洪聖淵啓言再明日謁聖試士時試官當爲備擬而卿宰則日前已蒙收敍至於侍從則多在罷削中許多試望無以排擬故仰達矣敎以卿宰侍從堂上堂下罷削及奪告身人竝書入○敎曰前承旨洪仁浩前郡守李謙煥前監司李度默前參議曺允大前大司諫朴天行尹㬦前修撰鄭東觀前執義尹行履李運彬前校理尹羽烈朴基正吳泰賢前副校理沈能翼李東稷金載翼前掌令宋景煥尹序東朴宗來權恢李百亨申大尹朴猷煥前司諫鄭益祚前獻納柳雲羽李秉喆前正言尹悌東鄭晩錫沈鏶前持平尹之鉉沈奎魯竝敍用前承旨南鶴聞給牒敍用前監司尹行元給牒前縣監李䕫李謙彬竝減一等
정조 14년 · 강
諭禁將勿送老校于斥候
정조 14년 · 목
禁衛營啓言文廟擧動時依兵曹節目斥候十四處別騎衛十四人出番鄕軍五十六名伏兵六處哨官六員出番鄕軍二十四人嚴飭定送率領把守二十五日還宮後依例撤罷敎以卿老故不念恤老校乎似此春寒別騎衛送于高峯斥候者何也
정조 14년 · 강
行啓聖祠奠酌禮詣明倫堂行春到記仍爲齋宿試官蔡濟恭徐有隣趙鼎鎭李勉兢李晩秀金熙朝徐榮輔
정조 14년 · 목
具遠遊冠絳紗袍乘輿出協陽門詣明政殿前降輿乘輦出弘化門由館峴至碑閣前降輦乘輿至大成殿前降輿乘輿命大司成率儒生成班於袛迎所啓聖祠奠酌時執事儒生先詣行禮所以待入啓聖祠就版位行再拜禮仍奠酌如儀贊儀李昌郁誤讀贊笏命汰去出小次乘輿出啓聖祠門侍衛誤導丕闡堂東墻小門命兵曹堂郞記過由丕闡堂門至大成殿南神門前降輿乘輿入明倫堂陞座試官及儒生入庭行禮訖以擬本朝生進儒生等謝於降聖舊甲奠酌于啓聖祠次謁先聖試到記生於齋所諭以此倣釋菜前一日先試射藝於澤宮之遺意也爲箋題懸題訖還詣小次承旨申耆啓言朝服之承以白衫旣有新定式飭敎而前導引儀李萬羽秦潚不着白衫事甚可駭所當重勘而本院請推之外無他可施之罰何以爲之乎敎以後更如是當汰去以此嚴飭又啓言作門內假家自有飭禁而成均館假家至設於神門咫尺之地事極駭然請當該堂上推考後之○御碧松亭上麓召見閣臣承史別雲劍及大司成李勉兢勉兢啓言太學之建閣貯書以資多士之講習法意儘美當初印頒非不多矣間緣典守之不謹毀破遺失百無一存每當通讀月課之際四書三經移文借用於芸館極爲苟艱不可無區劃印出成節月典守之道故敢此仰達矣敎曰尊經閣建置之法意有在而書無完帙豈非太學之貽羞事乎北漢所在經書各二件韻册五件印出令內閣每卷安寶藏于尊經閣近年所下册子及帖册果皆見存乎相考草記此後本館書藉令新定式久任窠典籍句管如是定式之後不謹典守則直以公貨不謹典守律論春秋釋菜承旨奉審摘奸日亦爲抽栍考閱事定式施行仍以此意書付閣中壁上又啓言本館公廨在在頹圮每以修改之意移文戶曹則其所修改亦以塗抺苟完爲事若過今年潦雨將不免全數頹圮大興土役如是之際所入經費不知比今幾倍誠甚可悶迨此時一新修補在所不已故適因言端敢此仰達而至於典守之節不可不念而掌務官權輕不能如法禁戢守直輩無料不欲盡心看護任其所爲莫可奈何掌務官變通旣承下敎謹當往復銓曹趁卽差出久任責成而享官廳尊經閣兩處守直亦依丕闡堂例自戶曹給料布使之着實典守則似無如前抛置之患此亦宜有成節目之道故敢此附奏矣敎曰司成三司中通融擇差久任直講典籍各一窠依筵奏亦作久任窠分掌事務書籍俾勿如前拋置公廨修補事往復該曹指一停當草記還詣明倫堂行科次敎曰春到記居首生員權烒直赴殿試之次進士柳之羽孟欽圭李覲吾柳光鎭直赴會試生員申光軾給二分仍行夕食堂
정조 14년 · 강
命大報壇祭享遣大臣攝行
정조 14년 · 강
命翰圈謁聖後卽爲擧行
정조 14년 · 목
敎曰左右史久未備員翰圈待謁聖科唱榜後卽爲之事言于都堂
정조 14년 · 강
以洪良浩爲藝文提學前望也
정조 14년 · 강
有政吏曹判書洪良浩參判具庠參議李祖承進
정조 14년 · 목
以金載瓉爲禮曹參判趙鼎鎭爲工曹參判吳載純爲知春秋李度默爲同春秋吳泰賢爲副校理韓光植爲修撰鄭履玉爲麻田郡守○載純違召敎曰翰林備三員然後可以會圈而時任一員外曾經中堂下亦只有一人當都堂會圈館閣堂上不可不備員許遞今日政以在京無故人備擬○再政以趙鼎鎭爲同經筵李獻慶爲知春秋
정조 14년 · 강
重推藝文提學洪良浩
정조 14년 · 목
良浩再違召敎曰如是撕捱極爲未安北伯旣行公吏判之深引豈成說乎藝文提學洪良浩從重推考更爲牌招申飭行公良浩三違召敎曰飭敎之下三違召命揆以事體道理豈可如是從重推考此傳旨勿施仍以前牌催促勿爲呼望
정조 14년 · 목
敎曰讀聲太低微如是而何以立殿陞贊笏乎贊儀任藗仍以引儀施行聞其本事皆由於禮判之不能預先知委之致贊儀汰去分揀仍令仍任親臨酌獻所重何如則係是初行之事儀節前期草記稟旨或請問議大臣事理當然而至于昨日無一言提問之後草草成樣以致今日行禮時節次之不如式禮曹判書吳載純爲先從重推考
정조 14년 · 강
親行文廟酌獻禮還御春塘臺設文武科文試官蔡濟恭吳載純洪良浩李獻慶徐鼎修金載瓚李秉鼎具庠洪檍權▣李祖承曺允大李勉兢李晩秀李集斗洪文泳沈煥之李鼎運金履成沈晉賢姜彝正李家煥徐榮輔徐配修李尙度金熙朝申獻朝朴崙壽尹悌東趙得永武試官李福源徐有大任嵂朴聖泰李章漢李彥祜吳文常
정조 14년 · 목
具冕服乘輿出明倫堂詣大成殿至東門外降輿入正門由東階詣版位行四拜禮宗親文武百官學生在位者皆四拜詣文宣王神位前三上香執爵獻爵奉香進圭都承旨徐邁修進巾受酒左承旨趙▣德受巾酌酒右承旨李益運沃水進爵左副承旨申耆承水奠爵右副承旨洪聖淵奉爐同副承旨金履翼次詣復聖公宗聖公述聖公亞聖公神位前上香獻爵竝如儀還詣版位行四拜禮宗親文武百官學生在位者皆四拜降東階出東門乘輿入幕次東從享奠酌官行副司直沈煥之禮曹參議曹遠振西從享奠酌官副司直洪文泳李泰永東廡奠酌官掌樂正洪樂恒副司果宋翼孝金載翼李尙度李遇濟掌令金熙采副司果李東稷申獻朝掌令崔景岳持平李儒修副司果朴崙壽吏曹正郞趙鎭井副司果柳畊朴瑞源正言尹在湯西廡奠酌官副司果徐榮輔李錫夏兵曹正郞徐有鍊副司果曹允遂韓光植修撰金熙朝正言閔昌爀持平朴奎淳司諫洪樂淵司僕正李永穆副司果張錫胤吏曹正郞鄭東愼兵曹佐郞李相璜吏曹佐郞朴思機副司果崔重圭改具遠遊冠絳紗袍乘輿至南神門外降輿乘輿入集春門詣春塘臺降輿入幄次天明具翼善冠袞龍袍陞座侍臣先就拜位行禮文武試官及儒生武士各就拜位行禮訖以自生民以來未有盛於夫子爲賦題仍命應射人發箭有一閑良幻弄其年數已而事覺命訓將査實以不檢衛軍之罪命曹司衛將李壽咸具修溫及分軍衛將拿入壽咸等不卽待令促令拿入下敎曰拿命旣久爾等自以文臣互相推諉不得趁卽擧行位高如兵判有罪則拿況爾等乎職是衛將則當行衛將之責文武何間而爾等敢若是乎仍各施棍七度又敎以俄者之棍以其推諉之罪也爲衛將曹司者當檢束衛軍董察武甲無敢弄奸固其職也今汝不能擧職咫尺帳殿致有幻弄之弊汝等之罪可勝旣乎汝雖稱以立侍衛不能檢察而衛班自有他衛將在焉以此爲說夫豈成說乎仍命拿出又敎分軍衛將曰如爾微官不必於帳殿治罪方出付兵判施棍十五度汝其知之命拿出試射訖取金興得等十人收券訖考券科次取金憬沈能燮尹持訥等三人以京儒之不參榜加取李重蓮一人敎曰今場入門之數萬近年初有收券亦過八千張鄕儒觀光之夥然可以推知人日製之遲待至今蓋爲鄕儒明日弘文提學牌招待御題書下進詣泮官人日製設場於丕闡堂試取以來試紙以度支大好紙依近例爲之預令入庭諸生知悉放榜時至具遠遊冠絳紗袍陞座宗親文武百官分東西入庭行禮訖文武放榜官以次唱名文武擧人分東西入庭行禮頒紅牌賜花賜酒文武甲科人賜蓋文武擧人行禮先退宗親文武百官陳賀如儀乘輿出靑陽門入協陽門還內
정조 14년 · 강
加給泮宮守僕洪五蕃料布
정조 14년 · 목
敎曰是歲謁聖豈無殊異之擧況經宿於泮宮仍設食堂泮人宜有紀勞本館守僕書吏令該曹分等米布題給事知守僕洪五蕃卽予入學時前導至今生存年過七十限己身加給料布泮人懸房贖限三十日勿捧事分付
정조 14년 · 강
原春監司尹師國以流民搜訪馳啓
정조 14년 · 목
狀啓以爲自二月初二日至十三日他道流民搜訪還送三百十口願留不還一百口他道流民過去四十三口本道流民還接五口敎曰以此啓本相準各該本道領受形止後令該廳草記事分付
정조 14년 · 강
命政府內閣抄講製文臣
정조 14년 · 목
敎曰旣經昨年各榜今春兩榜內閣講製文臣抄啓事政府內閣知悉
정조 14년 · 목
敎曰抄啓有命而內閣時無提學未差之代今日政差出○以鄭民始吳載純爲奎章閣提學
정조 14년 · 강
咸鏡監司李秉模以分賑形止馳啓
정조 14년 · 목
狀啓以爲明川以南各邑鎭今月初巡分賑之報今纔齊到而飢口比去月終巡加付爲一千一百二十六口○利城縣二月初巡飢口五百三十九口折米十三石二斗四升○粥田米一石一斗一升零藿五十三注之零醬二斗六升零端川府飢口三千二百四十八折米七十七石五斗六升甲山府飢口一千五百四十八折米三十八石十二斗一升三水府飢口三百七十九折米九石十一斗九升吉州牧飢口一千五百三折米三十六石六斗八升○粥田米十三斗八升零太六斗九升零鹽一斗三升零明川府飢口一千五十三折米二十四石十三斗五升○巡間救急折米二石十四斗城津鎭飢口二百十九折米五石七斗一升○粥田米一斗五升零太五升零鹽一升零○巡間救急折米十斗九升零已上飢口八千四百八十九折米二百五石十四斗四升粥田米二石一斗五升零太七斗四升零鹽一斗五升零藿五十三注之零醬二斗六升零巡間救急折米三石九斗九升零
정조 14년 · 목
以人才爲策題二龍五老爲賦題命承旨洪聖淵持此御題與弘文提學偕往泮宮試取以來
정조 14년 · 강
召見大臣備堂及文武新恩于熙政堂
정조 14년 · 목
敎曰卿等以翼日問安旣已來會二十九日次對進定於今日事招致備郞言于大臣○大臣及備堂以次登筵予曰向日水原科李運行之登第已非偶然而今番尹持訥之決科亦不偶然予庸喜之左議政蔡濟恭曰外間雖或有物色云云之說臣則以爲上之呼吸必能感通於天而有不容人力者矣予曰此家之人予何不收用乎仍命尹持訥假注書差下使之登筵予謂濟恭曰鄭翼憲公祭文中變彼曲儒云云者卿果見之乎伊時南溪年纔二十有餘豈能深知堪輿之理而別立己見力詆他議者誠爲未妥故予於翼憲祭文如是云云矣濟恭曰槐院近甚積滯至有登科十四年尙在參下者不可不一番疏通方帶槐院實銜及郵官非久出六者外限十年以上請竝爲陞六調用從之濟恭曰有李萬運者登科已十四年尙不擬堂后假銜蓋此人卽肅廟朝大司憲李元祿之後孫也元祿與故判書李元禎爲兄弟而元禎曾有所于連於庚申獄事辛壬年間元禎之子耼命有爲父報仇之說以故收司之律至及於元祿之孫登科後至今枳廢而李萬運之人器文藝則誠可惜矣予曰向來尹持範終不檢擬於假官望故問其委折則或者以爲此乃鎸之孫故不爲檢擧云世之所以枳人者類多如此矣濟恭曰雖是尹姓而鄕貫各異似此不知而臆對者誠無可論矣守禦使鄭昌順曰或有不知昱甲之爲兩人而稱爲金昱甲者如是誤認而持論者誠有之矣予曰尹持訥則復誰有他說乎觀其面貌亦自秀脫矣濟恭曰昔年孤山之言曰水原吉地若爲國葬則吾子孫亦自此用見於世云矣予謂濟恭曰近以用卿之故或有爲換局之說者此誠不足論大抵在前則指斥一邊謂有疵累而旣有辛壬焉又有丙丁焉則純然無累者亦幾希矣設有瑕摘之事五世澤斬之後固不當以此永枳況於此於彼無甚異同者乎在今之道莫如各思自靖偕之大道而已所謂時措之宜也濟恭曰近來滯囚於列邑者厥數夥然其中固有情罪之輕重者而一竝牢囚酌決無期安知無暗地傷和之端乎亟令各其守宰一一報聞區別處斷予曰此輩幽冤誠矜悶而其中或有朝家所不知而逮繫許久者此尤矜憐之甚者也仍謂刑判金思穆曰向來關問列邑而報來者今在秋曹乎卿卽爲退去爲先以見在者一一査正就議大臣後登對稟處濟恭曰臣於昨年湖西之行路過平澤有一女人叩地呼天訴其冤鬱之情故臣使問之則乃是成泰柱之後妻也聞其成婚三日卽遭其夫之遠配于今十四年不得蒙宥冀或有轉聞之路矣臣以爲此事實非敢上聞云爾則隨到京城屢日伏乞於臣家臣雖以好言慰遣至今思之尙切矜惻矣向聞渠果上言處分得宜在渠實爲感結之恩矣予曰此事處分未知妥當泰柱於丙申年間疏請啓禧配享而其時李宜哲趙重晦諸人有疏斥啓禧者蓋啓禧以故判書李縡之門生李縡文集中有所非斥於渠者悉皆刪去以此大爲李縡門徒之所攻矣其後啓禧家遂爲惡逆而泰柱亦被投竄之典到今其妻之呼冤雖如此爲啓禧請院之人豈可遽然疏釋乎命配其妻於其夫之配所而若許久編配則其老姑之無人備養又甚可矜故只以徒二年勘律向來弘燮弟婦呼籲時持令竝配於其夫配所此亦爲導和之道矣今番事亦欲援用此例耳濟恭曰臣嘗伏見政院日記昔在辛亥年間全羅監司辭朝時先大王下敎曰一道全活之責在於方伯戊申逆家眷屬爲奴婢編配者甚多若以逆屬之故營邑不爲付賑則渠輩何以聊活乎雖是釁孼之類任其餓死亦非仁政以此特加申飭蓋戊申逆孼豈合容息於覆載之間而大哉之言猶且如此此正堯舜之心而迓續景命之休厥惟在玆矣臣不勝欽仰讚歎之至○濟恭啓言卽見泮民等所懷其一以爲各道監兵營及一二邊邑貿販之弊漸至難支之境故自備局關問便否於各道就其言便處下送典僕矣年前因各邑濫觴之弊竝與監兵營及一二邊邑而還爲防塞生涯轉致倒懸依前分送爲辭而批旨有令廟堂稟處之命矣泮民之分送各營邑爲貿販之業揆以國法決難仍置數年前因大臣筵奏竝爲革罷矣近因原春忠淸兩道道伯以貿販之使營屬擔當其弊反有甚於泮人不可支堪論報備局故不得已使泮人擧行之意題送而若因渠等之呼籲復許旣罷而旋設則朝令有顚倒之患牛禁無申明之路今此所訴勿施宜矣但此後他道營門若果有民弊而枚擧論報如原忠兩道之爲則審察而許之至於郡邑則決不當許施敢此仰達矣從之○承旨徐邁修啓言諭書筒不卽待令當該尙瑞院官員所當請勘而本院請推之外無他可施之罰何以爲之乎命拿處筵退後召見文武新恩仍命來待于靑陽門
정조 14년 · 강
御春塘臺行人日製科次及抄啓文臣親試課講親試試官鄭民始吳載純金載瓉徐鼎修李晩秀載純載瓉課講試官兼行
정조 14년 · 목
詣春塘臺小次命文武新恩以次進退仍命金憬等製進進退賦以六代弘文錄爲題使金憬應製以善人爲題使沈能燮應製以二忠臣三孝子三烈婦爲題使李重蓮應製以向於隋城得八達主人今榜又得孤山孫似非偶然爲題使尹持訥應製訖命金憬等由集春門出詣丕闡堂巡場仍爲謁聖少頃御暎花堂射的獲三矢命閣臣承旨及總使金思穆試射抄啓文臣從自願應射又命別軍職等射帿箭貫革○思穆以刑曹判書啓言京外滯囚之類有就議大臣稟處之命矣公州罪人李圭錫僧正一李亨䎘全州罪人金必鑑等罪名俱係不輕有難遽然酌決云大臣之意如此故敢此仰達矣敎以捧決案○以人才爲策題命抄啓文臣在家製進又命人日製試券隨所捧由集春門以入行科次訖敎曰人日製賦居首三上幼學韓羽奎策居首三中進士沈厚鎭竝直赴會試之次賦三中進士孟賢大策三下進士柳晦文生員金處巖賦三下幼學尹光厚李用九金孝進趙道寬李基重生員李普澈幼學李東參金命庠洪秉正尹行復李雨榮朴昌壽尹錫說鄭思益鄭在文李晳貢生白守謙生員鄭灝幼學吳學沂趙宗學進士吳致權幼學洪熙祖柳彭老金履行進士金致均各給一分策次上申光軾等十人賦次上金魯行等九十人各紙一卷賜給○行二月朔初次課講舊選文臣講周易新選文臣講孟子副司果尹永僖純通居首仍爲還內
정조 14년 · 강
遆知春秋趙瑍同春秋李度默洪檍以鄭好仁洪良浩爲知春秋金憙爲同春秋憙尋遆竝前望也
정조 14년 · 목
瑍度默檍憙竝違召故也
정조 14년 · 목
都堂啓請時任翰林金祖淳曾經翰林李相璜一體削職允之○都堂會圈取沈能迪金履喬丁若鏞鄭文始洪樂游尹持訥等六人
정조 14년 · 강
命判府事金鍾秀祿俸更爲傳致
정조 14년 · 목
戶曹以判府事金鍾秀祿牌不爲出給何以爲之啓敎曰旣出肅又登筵而此後去就無得自有質言於筵席更出城外不受祿俸豈非萬萬過當之事乎卽爲入城事遣史官傳諭仍令倉官輸送○假注書柳師模書啓略曰臣敬奉聖諭傳諭于西部餘慶坊新門內契判府事金鍾秀所住處則以爲臣負犯至重旣不敢遽入城闉亦不敢冒受常祿日夕悚懍意外史官臨宣聖諭奉讀感泣有不容以積罪之未勘而敢生方命之計今方入還私次以爲留護母病云矣○戶曹啓言依傳敎二三月兩朔祿倉官翰納于判府事金鍾秀家則以爲負犯至重供職無路常祿不敢冒受云何以爲之乎敎曰更令倉官輸送雖至十日百日傳致後草記
정조 14년 · 강
禁府以時囚罪人原情啓
정조 14년 · 목
禁府以長興前府使沈鳳淳寶城前郡守金光百樂安前郡守李膺福光陽前縣監李近冑興陽前縣監梁垸順天前府使李祉源原情啓請鳳淳等議處祉源刑推得情敎曰李祉源則除刑推議處又以連原察訪許策栗峯察訪趙景逵等原情啓請刑推得情敎曰揆以國綱已現發之事不可仍置賓筵出擧條之後趙景逵之登科已過十年自在出六之科以此以彼豈可帶職放送竝汰去放送又以淸州牧使李趾光原情啓請刑推得情敎曰臺疏所謂送別郊外之日卽囚供所謂入直該廳之時而堂郞間元無伻喝之體例以公事轉訊從弟云者皆足爲渠自明之端卿等指一論理議處又以咸陽前府使李得駿張集紹金魯岳前郡守金思䄷等原情啓請刑推得情敎曰保放以待御史復命
정조 14년 · 강
御熙政堂行春到記及日次儒生殿講試官吳載純徐有隣李秉鼎洪文泳李敬一柳文養李百亨
정조 14년 · 목
具翼善冠袞龍袍陞座試官率儒生入庭行禮訖以次進講命當該入門官拿處以入門單子不爲趁呈故也儒生多純不者命館學掌色中不能成誦者直付館學齋房肄習成誦後四學則報于成均館後大司成竝泮宮掌色成誦者草記敎曰日次殿講居首純通幼學李肇源李明淵李元八金孝秀初次比較六通一略幼學李肇源李明淵再次比較純通幼學李肇源李明淵三次比較居首通幼學李明淵直赴殿試之次幼學李肇源金孝秀竝依例直赴會試略儒等各紙二卷筆三枝墨二笏粗儒紙一卷筆三枝墨二笏賜給又敎曰春到記殿講居首純通幼學李元八直赴殿試旣無通栍直赴會試勿論略儒等給一分粗儒等紙二卷筆三枝墨二笏賜給
정조 14년 · 강
各宮展拜命以明日爲之
정조 14년 · 목
因禮曹草記有是命○敎曰毓祥宮展拜有命而是歲卽周甲重回之年也仰惟先大王聖意豈可展拜而回仍行酌獻禮祭文當親撰以此分付該曹
정조 14년 · 강
賜抄啓文臣尹永僖熟馬一匹
정조 14년 · 목
政院以尹永僖課講連三次居首依節目加資啓敎以今若加資則抄啓之減下可惜熟馬一匹面給
정조 14년 · 목
敎曰翰林召試有命館閣堂上不可不備員同春秋未差之代政官牌招開政差出○以徐鼎修爲同春秋申獻朝爲副校理朴基正爲修撰
정조 14년 · 강
敍前檢閱金祖淳李相璜
정조 14년 · 목
政院啓言都堂翰圈已爲啓下矣左右史不可不備員而在前如此之時有完圈後敍用還付之例前檢閱金祖淳方在削職中何以爲之乎敎曰與前翰林李相璜依例給牒敍用
정조 14년 · 강
命領相家看病醫官間日往來
정조 14년 · 목
內醫李完白書啓略曰領議政金熤病症今日更爲來審則主家以爲前後藥治少無所效今將停藥以觀動靜而王人之逐日來往實爲惶悚罷歸之意縷縷言及云矣敎以自有商量之道間日往來
정조 14년 · 강
正言尹在陽疏陳母病乞遆賜例批
정조 14년 · 강
原春監司尹師國以流民安接及饋飯護送馳啓
정조 14년 · 목
狀啓以爲鐵原等九邑所報中流民安接與饋飯護送形止區別開坐于後他各邑形止待報來狀聞計料宣傳官領來本道各邑流民秩鐵原七口平康三十六口安峽六口伊川十六口今月還接備邊郞領來本道各邑流民秩金化十七口金城二十三口淮陽四口春川十一口今月還接自賑恤廳下送本道各邑流民秩楊口四口伊川三口今月還接宣傳官領去北道各邑流民秩安邊四口咸興十一口高原六口永興七口洪原五口北靑二口鍾城一口吉州五口端川四口德源一口甲山一口三水一口今月領過鐵原本道還接流民合一百二十七口北道護送流民合四十八口
정조 14년 · 목
刑曹啓言京外滯囚罪人等依筵敎江陵保授罪人如愚如訥如退如迂仁蘭如海德順如直心啓心璧心發心傑心沃等十三名竝放三水囚金德基嚴刑三次放送坡州囚鄭妻所率女人刑推放送寧遠囚處一考律決處江東囚右丁郁直勒京等三名考律散配大阿只爲婢牙山囚億重嚴刑三次卽其地方爲奴咸興囚韓俊尙金鳴魯等二名嚴刑絕島爲奴仁川囚河鶴鳴令道臣斯速決處後狀聞三陟囚黃世綱分付道臣詳考原案斯速決放後狀聞會寧囚洪太山問于道伯如非魁首考律決處後狀聞咸興囚金重采馬盛河安孝顯等三名捧結案狀聞訓局囚權糾移送捕廳事發關分付于各該道臣及訓鍊都監右捕廳囚申萬大尹弼壽自臣曹捉來萬大嚴刑一次後綾州牧定配弼壽嚴刑一次放送
정조 14년 · 강
北評事金方行以分賑飢口穀數馳啓
정조 14년 · 목
狀啓以爲二月朔初巡救急人口穀數今玆開錄而逐倉排巡連加探察則民間形勢比前無異菜根漸滋漁採方張各有沾活之道姑無濱危之慮穩城府飢口二百十五折米五石八斗慶源府飢口二百十六折米四石十二斗一升○巡間救急折米一石五斗二升慶興府飢口九百九十六折米二十五石十二斗七升已上飢口一千四百二十七折米三十六石二斗八升巡間救急折米一石五斗二升
정조 14년 · 강
遞禮曹判書吳載純參判金載瓉以金文淳朴宗岳代之前望也
정조 14년 · 강
詣毓祥宮行酌獻禮
정조 14년 · 목
具翼善冠袞龍袍乘輿出協陽門降輿乘輦出敦化門至毓祥宮降輦乘輿入齊室仍詣版位行展拜禮入廟內行酌獻禮次詣奉安閣行禮仍爲奉審次詣延祐宮展拜訖乘輿出毓祥宮命押班監察拿處以百官不成班故也旋命分揀仍命宣禧宮百官行禮置之敎曰是日酌獻起感於舊甲之重回先朝下敎尙以戊戌之重回何以堪過爲敎是歲之回薄聖孝寓慕爲何如本宮私親贈領議政家明日遣官致祭都總管崔東岳閫帥及當窠守令中瓜近人作窠今日令該曹口傳擬入使之當日謝恩至宣禧宮降輿詣版位行禮召見提調及承史閣臣從宮後小門乘輿至淸風溪坐太古亭小憩予在春邸時陪駕此宮亦嘗獨臨此亭十數年之間巖澗樹木不可復識矣召見亭主金道淳卽故相文忠公金尙容之七代孫也年爲六十九命銓曹錄用其子亭屋之頹圮者令度支修葺以給乘輿還出宮門降輿乘輦詣彰義宮敎曰懿昭廟及藏譜閣御眞奉安處展拜時百官行禮置之降輦乘輿入宮門降輿詣御眞奉安閣行禮仍爲奉審次詣懿昭廟展拜訖出廟門乘輿至宮門降輿乘輦至和順翁主第前少駐召見金頤柱及金魯永敎曰周甲日錫宴賜詩而以其衰老不得延接進箋時緣擾又未見之駕過主第召見輦路先朝外孫豈比於外朝諸臣乎向欲陞秩而未果行副司直金頤柱知中樞令該曹加設單付使之謝恩貴主主第遣儀賓明日致祭祭文當製下以此分付至敦化門協陽門降輦乘輿還內
정조 14년 · 강
以崔東岳爲慶尙左水使金頤柱爲知事
정조 14년 · 강
掌令崔景岳陳疏賜批
정조 14년 · 목
疏略曰臣於目下事有不勝駭惋者藝苑掄簡古稱參下極選必也人望才華允合公議然後方可擬議而乃者都堂會圈或出循私幾至違式物情大駭主圈之大僚拘於格例雖不得請譴而參坐之諸堂竝施譴罷之典亟命改圈以重翰選焉批以翰薦之爲圈出於祛黨私之聖意忽於圈選又如是云云今則改圈爲三望然後方可愜於爾心乎旣曰循私又曰違式凡事甲者之稱公者乙者則稱私此一款固不足索言所謂違式云云又何所指諸堂譴罷之說姑捨是無難侵斥大官爾事萬萬駭然付之不欲激成之科原疏則賜批施以譴削之典所請竝不允
정조 14년 · 강
吏曹參判具庠陳疏賜批
정조 14년 · 목
疏略曰臣於早朝爲參陪扈三堂齊待矣忽然政府下隸突入於前捽曳隨廳書吏責出號牌蓋以臣等之詣班後於大臣故大臣有摘來號牌之令而下隸作憑藉紛亂之擧也臣目見其狀不勝駭然高聲呵責曰摘一號牌何如是紛亂此乃上司下輩作弊之一端固已可惡況於卿宰齊會之座放恣至此汝爲何等漢也仍令曹隸考其號牌則又擠却曹隸而去未幾大臣使下隸分付於臣曰吏參不可參班臣乃擡厚顏而退臣之嚴呵府隸初非有激而發也大臣聞此事狀則致責府隸未爲不可而不容委折偏聽下隸至有不可參班之言何也設使臣有激而然請罪臣身可也推治臣隸可也乃以見過於大臣至令不參於陪蹕者誠未知輕重之如何而此亦臣言行素輕之致尙誰咎哉班行之中逢此擧措實無面目可廁周行旣書進字於隨駕而忽無影響事極惝怳敢入自訟之章伏乞亟許鐫斥批以以臺章之侵斥大臣才有處分而卿疏不踰刻又踵至卿事之駭然殆浮於臺臣近來大官之不尊由予敬禮未至而然而自卿宰以下凌侮若此則今之爲大臣不亦難乎疲乎卿之此疏決知出於言楚意越故欲起惹卿則施以譴罷之典
정조 14년 · 강
內閣提學鄭民始陳疏辭職賜批
정조 14년 · 목
批以以卿久次亦云晩矣卿其勿辭行公
정조 14년 · 강
特推禁衛大將金持默
정조 14년 · 목
以該營習陣頉單子敎以便殿殿座亦豈可不得行操乎此托辭卿則推考依例設行
정조 14년 · 강
命海伯從便移粟於遂安郡
정조 14년 · 목
該監司李時秀狀啓遂安穀物不足請移轉於有裕邑敎以谷山民食之不敷爲宵旰之憂今見狀辭遂安亦然云裕食之責專委於道伯多般拮据優數分排後形止狀聞關西穀受來在何間亦卽狀聞事令廟堂郞爲行會
정조 14년 · 강
遣御醫於錦城尉家看病
정조 14년 · 강
以金永聃爲黃澗縣監口傳也
정조 14년 · 목
禁府啓言沈鳳淳李祉源金先百李膺福李近胄梁▣各杖八十收贖奪告身三等放送啓敎以如有功議各減一等至於李祉源殊勞自殊勞邑事自邑事惠郞訓郞中帶罷行公之窠今日差下事分付禁府啓言沈鳳淳金光百李膺福李近胄梁▣竝功減一等各杖七十收贖奪告身二等李祉源功議各減一等杖六十收贖奪告身一等敎以皆已罷職公律擧行又以鄭東愼洪養默囚單啓敎以分揀放送
정조 14년 · 강
移配安置罪人心吉緣坐罪人奉順等
정조 14년 · 목
豐川府安置罪人心吉移延安椒島鎭爲婢罪人奉順永人等移白翎從刑曹啓也
정조 14년 · 강
考下抄啓文臣親試試券
정조 14년 · 목
先是以人才策使之在家製進至是副司果尹永僖三中居首
정조 14년 · 강
遣承旨馳詣宗廟景慕宮奉審摘奸先蠶壇一體奉審摘奸
정조 14년 · 강
御熙政堂行翰林召試召見大臣備堂